runetrust/blame-folketinget-dk huggingface dataset:
Morten Bødskov (S), 2023-03-22:
Tak for det spørgsmål.
Jeg tror, at vi alle sammen på det seneste har mærket, at når vi går en tur i Netto og skal handle ind, betyder de stigende priser selvfølgelig rigtig meget for, hvor meget vi kan fylde kurven op.
Dengang det omtalte Forum for Forbrugerpriser blev nedsat, så vi rigtig store prisstigninger, og der var god grund til, at forummet blev nedsat for også at se de her prisstigninger efter i sømmene.
Selv om inflationen er toppet, mærker både borgere, almindelige familier og virksomheder jo stadig væk konsekvenserne af de højere priser.
Derfor er der god grund til, at forummet fortsætter deres arbejde og jo altså så også tilpasser arbejdet til den nye virkelighed, hvor vi nu begynder at kigge på mere strukturelle forhold i prisdannelsen.
Det drøftede vi på sidste møde i forummet, og det var der enighed om at vi skulle se på.
Derfor er aftalen, at vi mødes en gang efter Folketingets åbning i oktober måned, hvor Konkurrence- og Forbrugerstyrelsen så vil prøve at give en redegørelse for lige nøjagtig det, altså hvordan det er, at de ser de mere generelle behov for skærpet prisovervågning, når det handler om de her strukturelle forhold i prisdannelsen.
Så jeg tror sådan set ikke, at der er nogen uenighed i forummet om fremgangsmåden.
Vi mødes, når Konkurrence- og Forbrugerstyrelsen har haft mulighed for at dykke ned i det her, for der er ingen tvivl om, at der meget vel kan være god grund til at kigge på det.
Men det kræver, at vi kan få et ordentligt grundlag for det, og det var der også enighed om i forummet, da vi havde møde sidst.
Sigurd Agersnap (SF), 2023-03-22:
Tak for det.
Mit spørgsmål lyder: Mener ministeren, at der er udfordringer med forbrugerpriserne på bl.a. dagligvarer, og hvordan vil ministeren i så fald sikre en ordentlig kontrol hermed, når Forum for Forbrugerpriser først mødes igen til oktober?
Morten Bødskov (S), 2023-03-22:
Som det er sagt seks-syv gange nu, hører spørgsmålet om kilometerbaseret vejafgift til hos skatteministeren.
Det har jeg forsøgt at forklare spørgeren, inden vi stod her.
Jeg synes ikke, at det har været sådan den bedste spørgetid for mit vedkommende, men det vælger spørgeren jo selv – jeg diskuterer ganske meget og ganske gerne, også med spørgeren, om fremtiden for dansk erhvervsliv.
Så hvis man har spørgsmål om CO 2 -afgift på landbruget eller kilometerbaseret vejafgift for lastbiler, kan man kigge på eksempelvis Skatteministeriets hjemmeside og se, hvad der står om det.
Der står det.
Så det kan man starte med at læse, og så kunne man måskebede min kollega om svar på de spørgsmål, man har rejst her.
Pointen er den, at dansk erhvervsliv gør det fremragende.
Vi topper rigtig mange lister, når det handler om at være det bedste sted at drive virksomhed.
Der er tårnhøj beskæftigelse, rekordlav ledighed, overskud i kassen og jo altså et erhvervsliv, som, også når det handler om grøn omstilling, gør det virkelig godt.
Sigurd Agersnap (SF), 2023-03-22:
Tak for det, og tak for svaret til ministeren.
Grunden til, at vi spørger til det her, er jo selvfølgelig, dels at man beslutter i Forum for Forbrugerpriser først at mødes efter sommer – det kan føles lidt langt ude i fremtiden – dels at vi ser, at priserne på bl.a. råolie, korn og energi er faldet, uden at priserne tilsvarende er faldet ude i supermarkederne.
Det har jo fået en række eksperter fra bl.a. Forbrugerrådet Tænk og Københavns Universitet til at undre sig noget over de manglende prisfald.
Så mit opfølgende spørgsmål lyder: Deler ministeren ikke bekymringen for, om priserne følger med ned, når inflationstakten falder, og hvad vil ministeren bruge tiden indtil oktober på?
Morten Bødskov (S), 2023-03-22:
Man vælger jo selv, hvad man vil bruge sin tid på, men jeg kan sagtens blive ved med at stå og sige, at de spørgsmål, der bliver stillet, hører til hos skatteministeren.
Det gør de, og jeg synes, man skal stille dem der.
Det er det, der skaber den bedste debat her i Folketingssalen, og det er det, der er behov for.
Men hvis man stiller spørgsmål, som jeg ikke har nogen muligheder for at svare på, så synes jeg, man skal stille dem til den minister, som har ansvaret for dem.
Kenneth Fredslund Petersen (DD), 2023-03-22:
Jeg vil tro, ministeren får mulighed for at sige det en sjette gang.
Det er faktisk sådan, at, om regeringen vil det eller ej, så drejer det her sig om, at man trækker likviditet ud af området.
Og det er jo alt andet lige i et forsøg på at fremskynde omstillingen, som jeg tror alle er enige om at vi skal have lavet, men det foregår i et forceret tempo.
Det, at de skal betale en kilometerafgift og ikke kan omstille til de ellastbiler, der reelt set ikke eksisterer endnu, og som man heller ikke forventer eksisterer inden for de næste år, gør jo, at det bliver væsentlig sværere at drive erhvervsvirksomhed i især yderområderne, men også i Danmark generelt.
Har ministeren ikke en klar holdning til, at det kunne gå hen og blive voldsomt svært?
Morten Bødskov (S), 2023-03-22:
Vi kan sagtens tage en debat om vilkårene for at drive virksomhed i de såkaldte yderområder, som spørgeren selv benævner dem.
Jeg ser på hele Danmark og kan konstatere, at dansk erhvervsliv som sagt gør det fremragende.
Vi topper rigtig mange af de ranglister for at drive virksomhed, der er, vi har en tårnhøj beskæftigelse, en meget lav ledighed, kæmpe overskud i kassen.
Alt sammen er udtryk for, at dansk økonomi og dansk erhvervsliv har det rigtig godt.
Når det handler om kilometerbaseret vejafgift for lastbiler, er det et spørgsmål, som hører til hos skatteministeren – det ved spørgeren udmærket godt – og derfor gentager jeg det nu her for femte gang, i håb om at man, hvis man vil debattere det yderligere, så stiller spørgsmålet til den minister, der har ansvaret for det, og det er skatteministeren.
Betina Kastbjerg (DD), 2023-03-22:
Jeg er ikke helt enig.
Jeg er med på, at spørgsmålet om afgiften ligger hos skatteministeren, men det har jo en indvirkning på erhvervslivet, og det er ministerens ansvarsområde.
Så jeg bliver faktisk lidt rystet, når det er, at regeringen er fuldstændig blinde for konsekvenserne af deres egen politik.
Jeg vil derfor gerne afslutningsvis spørge, om ministeren kan anerkende , at denne afgift på ingen tænkelig måde er erhvervsfremmende for vognmandsbranchen.
Morten Bødskov (S), 2023-03-22:
Det er jo sådan, at jeg som minister heldigvis har en meget stor Konkurrence- og Forbrugerstyrelse, som netop har det her som hovedansvarsområde, og de skal jo så nu, som det er aftalt med dem, dykke ned i det generelle område, men også kigge på de mere strukturelle forhold i prisdannelsen.
Og jeg tror, det er klogt, efter at vi i efteråret oplevede voldsomme stigninger på energi og på nogle fødevarer, at bruge tiden på at kigge grundigt på det.
Og når det arbejde er færdigt, har vi aftalt i forummet, at vi så stikker hovederne sammen igen, populært sagt, og kigger på, hvad det så kan give anledning til af drøftelser.
Der var som sagt en ganske udmærket dialog i vores forum, og alle var enige om, at der var behov for at kigge lidt mere på de strukturelle bevægelser i prisdannelsen på bl.a. fødevareområdet.
Så det er noget af det, vi kommer til at kigge på.
Det, at Konkurrence- og Forbrugerstyrelsen så ikke har lavet noget, passer jo så heller ikke helt, for det, som forummet bad Konkurrence- og Forbrugerstyrelsen om, var netop at kigge på eksempelvis smørpriserne, men også i lyset af de meget stærkt stigende energipriser, eksempelvis gas, at se på, om der var noget, der i dansk sammenhæng afveg fra andre lande.
Nu kigger vi så mere strukturelt på det.
Det er et arbejde, som Konkurrence- og Forbrugerstyrelsen selvfølgelig løbende laver, men jeg synes, at det er rimeligt, at når vi er ude af en så kraftig stigning, som der har været, får man tiden til at lave et godt og grundigt stykke arbejde.
Det var der som sagt god opbakning til i forummet.
Sigurd Agersnap (SF), 2023-03-22:
Det her har jo store konsekvenser for rigtig mange danskeres økonomi i hverdagen, og derfor er det jo både interessant, men også virkelig vigtigt, hvad det er for nogle prismekanismer, der er.
Derfor havde jeg i hvert fald en antagelse om, at Konkurrence- og Forbrugerstyrelsen arbejdede parallelt og løbende med at lave de nødvendige analyser og konkrete kontrakter, og at man så mødtes i Forum for Forbrugerpriser, når der blev behov for det.
Kan ministeren ikke løfte en lille smule af sløret for, hvad det er for nogle strukturelle forhold eller analyser, Konkurrence- og Forbrugerstyrelsen skal se på og lave i mellemtiden, når nu Forum for Forbrugerpriser ikke skal mødes?
Morten Bødskov (S), 2023-03-22:
Det har jeg ikke noget grundlag for at udtale mig om, og det er derfor, jeg synes, det er rigtigt, at både vi i regeringen og i forummet kigger på det her lidt mere grundigt – hvilket der er enighed om i forummet – og så giver Konkurrence- og Forbrugerstyrelsen mulighed for at dykke ned i det.
Det er jo det, der er deres opgave.
Vi kan sagtens stå og have alle mulige gisninger her, men lige nøjagtig her tror jeg det er vigtigt, at vi giver dem, der har kompetencerne til det, den tid, der skal til for at komme med noget solidt, således at vi har et godt grundlag at diskutere det på.
Jeg er enig i, at inflationen er høj og presser almindelige familier, og det er jo derfor, regeringen og et bredt flertal i Folketinget lige har vedtaget en inflationshjælpepakke på 2,4 mia. kr. her i 2023, hvor vi eksempelvis sikrer, at folkepensionister, der modtager ældrecheck i 2023, får 5.000 kr. skattefrit i 2023.
Det er bare for at nævne et eksempel fra den store pakke, vi har lavet.
Så synes jeg, at spørgeren selv giver svaret.
Som jeg kan høre, er der masser af spørgsmål til, hvorfor det forholder sig, som det gør, og det har vi også diskuteret i anden sammenhæng.
Derfor tror jeg faktisk, at det er meget godt, at vi skrider lidt grundigt til værks her og beder Konkurrence- og Forbrugerstyrelsen om med den kompetence, de nu engang har, at kigge på det her.
Og så kan man se på, om der er nogle strukturelle bevægelser og strukturelle forhold, som der er behov for en grundigere drøftelse af.
Det er det, Konkurrence- og Forbrugerstyrelsen er blevet bedt om at lave et grundlag for.
Lisbeth Bech-Nielsen (SF), 2023-03-22:
Nu har vi jo hørt ministeren sige et par gange, at det er nogle underliggende strukturelle årsager, der skal undersøges, og derfor skal forummet først mødes i oktober efter Folketingets åbning.
Men det, som jeg og min medspørger har prøvet at spørge ind til, er jo, at problemet med inflationen er nu og her.
At inflationen er faldet eller ikke stiger lige så kraftigt nu, dækker jo over, at kerneinflationen er høj, og at der er en lang række fødevarer, som stadig væk er alt, alt for dyre, i forhold til at skibstransportpriser er faldet, og i forhold til at energipriser er faldet.
Og en formodning er jo, at det ikke skyldes detailhandelen selv, men andre led i kæden.
Morten Bødskov (S), 2023-03-22:
Jamen jeg synes, at det er værd bare lige at understrege, at det første arbejde, som Konkurrence- og Forbrugerstyrelsen har lavet, har vist, at de danske prisstigninger, som vi har set, jo ikke har afveget væsentligt fra, hvad vi har set i andre lande.
Det betyder ikke, at der kan være nogle lidt mere strukturelle udfordringer, som vi skal have kigget på.
Der er jeg for at sige det, som det er, som minister helt tryg ved, at vi har eksperter i vores Konkurrence- og Forbrugerstyrelse, der sidder og kigger på det her som en af deres hovedopgaver.
Vi har et forum, som er nedsat under lidt andre omstændigheder til at kigge på prisstigningerne.
Konkurrence- og Forbrugerstyrelsen får tid til at lave det her arbejde grundigt, og så tager vi en drøftelse af lige nøjagtig det, som spørgeren spørger til her.
Sigurd Agersnap (SF), 2023-03-22:
Tak for svaret.
Det er jo interessant.
Det her med, at man kigger på de strukturelle forhold, er jo meget relevant, især hvis ministeren også vil uddybe en lille smule, hvad det er for nogle strukturelle forhold, man kigger på.
Er det en antagelse om, at der kan være konkurrenceudfordringer nogle steder på markedet, eller er det andre strukturelle forhold, man vil kigge på?
Lisbeth Bech-Nielsen (SF), 2023-03-22:
Jeg forstår godt, at den slags diskussioner og undersøgelser kan tage tid.
Men vi risikerer jo, at vi når et sted hen, hvor vi har haft en meget, meget høj fødevareinflation i flere år, hvor der er nogle, der måske har skummet fløden så at sige, før der kommer nogle konklusioner og måske noget handling på det her.
Vi ser nogle af de store detailvirksomheder, som siger, at de jo nærmest har tabt penge på visse fødevareprodukter, og at de stadig væk ser en inflation på 14 pct. på en lang række fødevarer.
Og der er jo ikke noget, der kan forklare det, i den nuværende situation.
Pia Kjærsgaard (DF), 2023-03-23:
Tak for det.
Nu bemærkede jeg, at ordføreren nævnte, at der kunne være rigtig mange selvstændige, der også ville bruge den her ordning.
Har ordføreren noget kendskab til, hvor mange der har brugt den indtil nu?
Hans Andersen (V), 2023-03-23:
Tak for det.
I dag er det en god dag.
Ud over det, at regeringen fremsætter et forslag til finansloven, er det også en dag, hvor vi gør det lettere at få kvalificeret international arbejdskraft til Danmark, og i Venstre er vi glade for, at aftalen om international rekruttering nu vedtages og gøres permanent.
Det er en aftale med mange gode elementer og initiativer, som Venstre længe har kæmpet for.
Vi forbedrer beløbsordningen, så vi går fra 465.000 kr. i dag til en ny supplerende beløbsgrænse på 375.000 kr., når ledigheden er lav, og vi har givet flere virksomheder mulighed for at rekruttere medarbejdere via fasttrackordningen, og endelig udvider vi Start-up Denmark-ordningen, så succesfulde internationale virksomhedsejere kan få opholdstilladelse i Danmark, når de vil åbne en filial i Danmark.
Det er blot for at fremhæve tre forbedringer, der varmer mit Venstrehjerte.
I dag har vi taget det første gode skridt i forhold til at forbedre erhvervslivets og vores offentlige sektors muligheder for at rekruttere international arbejdskraft, og det er nødvendigt.
For den mangel på arbejdskraft, det private og offentlige arbejdsmarked står over for, forsvinder ikke af sig selv.
I Venstre er vi også åbne over for at kigge på yderligere initiativer, der skal gøre det nemmere at få international arbejdskraft til Danmark.
Et eksempel på yderligere initiativer kunne være at kigge på den såkaldte formodningsregel.
Det er et eksempel på nuværende regler, der begrænser tiltrækningen af international arbejdskraft til Danmark, og som der derfor kunne kigges på fremadrettet.
International arbejdskraft er ikke kun en vigtig del af løsningen på manglen på arbejdskraft.
Tak skal I have.
Det er jo således, at der i den aftale, vi har lavet om international arbejdskraft, er flere elementer.
Så jeg er helt overbevist om, at mange selvstændige i Danmark er meget tilfredse med, at det nu bliver langt, langt nemmere at få international arbejdskraft hertil.
Så er det jo rigtigt, at det her ikke løser alle vores udfordringer.
Men det bidrager til at løse en del af dem, og det bidrager til vores velstand.
For bundlinjen her er jo, at det, for hver gang der kommer medarbejdere hertil på beløbsordningen, bidrager med ca. 300.000 kr. til vores fælles velstand og dermed også til vores mulighed for at give velfærd.
Og det tror jeg sådan set vi alle har en interesse i.
Pia Kjærsgaard (DF), 2023-03-23:
Tak for det.
Jo, men ordføreren kan jo bare gentage sig selv i forhold til ordførertalen.
Men jeg fik ikke rigtig noget svar, og jeg kan så sige, at jeg kan se, at der er et spørgsmål i udvalget, og at der faktisk ikke er nogen selvstændige, der har benyttet den her ordning.
Så det er bare til ordførerens orientering, inden man tror – og det virker sådan på ordføreren og desværre også på regeringen – at den her ordning vil løse alle problemer.
Det tror jeg ikke et øjeblik på.
Tværtimod tror jeg, at det vil give store komplikationer både i forhold til løndumping og rigtig, rigtig mange andre ting.
Men spørgsmålet var omkring de selvstændige.
Kan ordføreren ikke svare på det?
Hans Andersen (V), 2023-03-23:
Jeg står ikke her med det eksakte tal for, hvor mange selvstændige der bruger den mulighed.
Der er sådan set en lang række muligheder for, at virksomheder og selvstændige kan få international arbejdskraft hertil.
Jeg nævnte beløbsordningen som ét eksempel, men der er jo en lang række ordninger, der gør, at det nu bliver nemmere at få international arbejdskraft hertil.
Jeg nævnte også heldet med fasttrackordningen, for der er faktisk virksomheder, som ønsker, at der skal være endnu mere fart på det her, og som desværre i dag går og venter alt for længe på at få den nødvendige arbejdskraft hertil.
Thomas Danielsen (V), 2023-03-23:
Jamen altså, igen vil jeg henvise til, at jeg synes, vi skal sætte os sammen med de eksperter, der er, for jeg kan jo godt svare på, hvad der er af intentioner osv., men lad os nu få vores jurister og eksperter på området med i den her meget tekniske diskussion omkring, hvad man gør, hvad man kan gøre, og hvad der vil være af følgevirkninger osv. osv.
Så lad os tage en grundig drøftelse af det her, og jeg stiller meget gerne op til en teknisk gennemgang af det.
Jette Gottlieb (EL), 2023-03-23:
Jamen så vil jeg stille det andet spørgsmål, som handler om det med tavshedspligt, for det bekymrer mig, hvis man lukker sig om sig selv i forbindelse med ulykker og andre ting.
Og så kan jeg nøjes med at spørge helt konkret: Har man tænkt at pålægge hele systemet en whistleblowerordning, som ikke i øjeblikket er pålagt?
Og grunden til, at jeg spørger om det, er selvfølgelig, at jeg vil vide, om det er muligt at få lavet de undersøgelser, man lavede efter ulykken på Storebæltsbroen, når den her lov er gennemført.
Thomas Danielsen (V), 2023-03-23:
Altså, jeg synes, vi skal tage de her spørgsmål bilateralt, for ordføreren har ret i, at det her er lidt af et bunkebryllup.
Men det er måske også svært at dele det enormt meget op på en måde, hvor vi så ikke også kommer til at involvere de forskellige aspekter, der er i lovforslaget, med hinanden, altså hvis man nu skulle dele det op.
Og så er det meget teknisk tungt, og det anerkender jeg også, og derfor stiller jeg alle de eksperter, vi har, til rådighed for alle de spørgsmål, ordførerne kan have, for man skal selvfølgelig vide, hvad det er, man lægger stemmer til.
I forhold til godstransporten kan jeg bare sige, at der er ikke nogen intention om at lave begrænsninger for godstransporten, men skulle der være noget teknik, nogle teknikaliteter ved forslaget, som ordføreren er bekymret for, så lad os se på det.
Det er ikke sikkert, at det skal løses i forslaget – det kan være, at det skal løses ved siden af det her forslag.
Men det mødes jeg meget gerne med ordføreren og de øvrige ordførere om.
Pernille Vermund (NB), 2023-03-23:
Kan man sætte et beløb på utryghed?
Det mener regeringen i hvert fald – en regering, der nu vil kompensere naboerne til Udrejsecenter Kærshovedgård for den kriminalitet, som politikerne indirekte accepterer naboerne bliver udsat for.
Det rigtige ville selvfølgelig være at sende de udvisningsdømte kriminelle udlændinge ud af landet.
Men når skiftende regeringer, inklusive den nuværende, finder den løsning umulig, kunne man jo starte med som det letteste og det mest naturlige i verden at sætte en lås på døren til udrejsecenteret.
Hvis udvisningsdømte ikke vil forlade landet frivilligt, jamen så må de opholde sig et sted, hvor der kun er én dør ud, og det er døren ud af landet.
Men heller ikke det vil regeringen være med til.
De vil hellere lade kriminelle og andre udviste udlændinge gå frit rundt blandt danskerne, begå mere kriminalitet iblandt og imod danskerne og begå vold og det, der er værre, mod danskerne.
Det er virkeligheden for naboerne til Udrejsecenter Kærshovedgård – en virkelighed, hvor udrejsecenterets beboere skaber utryghed og for nogen en regulær frygt i hverdagen.
Tænk, at vi skal gå og være bange i vores eget land.
Og løsningen?
Ja, den nævnte jeg i indledningen, men jeg gentager gerne.
Send kriminelle udlændinge ud, og hvis ikke, sæt en lås på døren, så der kun er én vej ud af et udrejsecenter, nemlig døren ud af landet.
Men det vil regeringen som sagt ikke.
I stedet vil man nu sætte et beløb på danskernes utryghed via en økonomisk kompensation til naboerne til Udrejsecenter Kærshovedgård.
Men hvad er et overfald værd?
Hvad er et indbrud værd?
Hvad er et tyveri værd?
Hvordan prissættes hærværk?
Det er som udgangspunkt en meget mærkelig løsning på et ellers meget let håndterbart problem, og det er et meget lille plaster på et stort og åbent sår, vi behandler i dag.
Men hvis det er det eneste, regeringen kan strække sig til at gøre for naboerne til Kærshovedgård, stiller vi os naturligvis ikke i vejen.
De mennesker lider nok og har lidt nok i forvejen.
Nye Borgerlige støtter forslaget.
Det gør vi ikke, fordi vi tror, det løser problemerne i området, men fordi det er bedre end ingenting, når regeringen nu ikke ønsker at gøre det rigtige og det nødvendige: at sikre, at udvisningsdømte ikke går rundt frit blandt danskerne.
Tak for ordet.
Helene Liliendahl Brydensholt (ALT), 2023-03-23:
Tak for det.
Efter at have læst regeringens lovforslagstekst kan jeg og Alternativet ikke se nogen argumenter for at give kompensation til Kærshovedgårds naboer
, andet end at man vil kompensere for en følelse af utryghed.
Den følelse vil vi selvfølgelig ikke underkende i Alternativet, men vi mener ikke, at en følelse som den kan være begrundelse nok til at give kompensation.
Kigger man på kriminalitetsraten i området, er den ikke steget, siden man åbnede centeret.
Og vi kan heller ikke finde eksempler på, at man giver kompensation til naboer til f.eks. åbne fængsler eller sikrede institutioner og andre lignende steder i landet.
Økonomisk kompensation til naboerne er ikke løsningen på de problemer, der er på Kærshovedgård.
For problemerne er først og fremmest af humanitær karakter, fordi de mennesker, der bor på Kærshovedgård, slet ikke bør være placeret der – i et tidligere fængsel, langt væk fra alting og under forhold, som vil nedbryde ethvert menneske.
Det er det virkelige problem, hvis I spørger Alternativet.
Alternativet stemmer imod forslaget og kommer gerne med en alternativ løsning, som netop ville være at lukke udrejsecentrene og finde et humant alternativ, hvor bl.a. afviste asylansøgere og mennesker på tålt ophold kan leve under meget mere humane forhold.
Rosa Lund (EL), 2023-03-23:
Jeg står lige og kigger i min ordførertale her, fordi jeg leder efter, om jeg skulle have sagt, at noget var synd for nogen.
Det tror jeg simpelt hen ikke jeg har sagt, fru Mette Thiesen, det må jeg bare sige.
Og jeg må da også sige, at det også smerter i mit hjerte at skulle stå her og indrømme, at det er Dansk Folkeparti, der har haft så meget indflydelse på udlændingepolitikken de sidste 20 år.
Ikke desto mindre er det jo rigtigt.
Og det er da virkelig bittert for mit eget parti, Enhedslisten, at det ikke er os, der har haft indflydelse, for så ville man aldrig have haft den konstruktion, som hedder udrejsecentre; men sådan er det jo bare desværre ikke.
Ærgerligt for venstrefløjen.
Mette Thiesen (DF), 2023-03-23:
Hvis ikke Dansk Folkeparti og fru Pia Kjærsgaard havde været i det danske Folketing, havde Danmark lignet Sverige, og Sverige er bestemt ikke noget, vi skal efterligne – heller ikke på udlændingeområdet, lad os bare sige det sådan.
De har simpelt hen ødelagt deres land med en fuldstændig forfejlet udlændingepolitik.
Den har også været forfejlet i Danmark, men Dansk Folkeparti og fru Pia Kjærsgaard har simpelt hen været med til at sikre, at man har strammet så meget op, at man i hvert fald har kunnet redde noget af det.
Men de røde partier i Folketinget – og desværre også rigtig mange andre – er jo rigtig bange for det her med, at man overtræder nogle af de her konventioner, eksempelvis.
Og jeg synes bare, det er så påfaldende, når man står her og oplever eksempelvis Enhedslisten tale om, at det er så frygtelig synd for de her mennesker, der ødelægger det for en hel masse andre, og at de har krav på at have nogle menneskerettigheder – i stedet for bare at sige: Prøv at høre, i Danmark sætter vi danskernes sikkerhed og tryghed højere end deres krænkede følelser.